Ouderdomsperk op ‘50 Shades’ te laag, sê Louis Brittz’50 Shades of Grey’ se ouderdomsbeperking is te laag om Suid-Afrikaanse tieners te beskerm, sê Louis Brittz. Foto: Numetro.co.za Die Film- en Publikasieraad (FPB) is die afgelope week oorval met klagtes en bekommernisse van verskeie organisasies wat meen die fliek 50 Shades of Grey, wat Vrydag in rolprentteaters landswyd begin wys, se ouderdomsperk van 16 is te laag. Louis Brittz, gospelsanger en organiseerder van die #Imagine Beweging vir tienerbediening in Suid-Afrika, het Donderdag aan Maroela Media gesê hy beskou die FPB se besluit om dié omstrede fliek se ouderdomsbeperking op 16 te hou, ten spyte van verskeie klagtes, as “uiters onverskillig en roekeloos”. “Dit voel vir my die FPB is uit op winsbejag, en plaaslike rolprentteaters het ons land se tieners uitverkoop om ŉ paar rand te maak en meer mense na teaters te lok,” het Brittz gesê. Dr. Izak Burger, skrywer en president van die AGS-kerk, die Doxa Deo-gemeentes, Errol Naidoo van die organisasie Family Policy Institute South Africa, die Moreletapark-gemeente in Pretoria en Immergroen Ouerskap is van die ander organisasies en bekende individue wat hulle stemme by die protes teen die lae ouderdomsbeperking van dié omstrede fliek gevoeg het. Die FPB het die raad se besluit om die 50 Shades-rolprent te beperk tot net 16 vir kru taalgebruik, naaktheid en tonele wat seksueel van aard is, op hulle webwerf verdedig. Volgens die persverklaring is dit ŉ teatervriendelike weergawe met minder eksplisiete tonele wat hierdie naweek in Suid-Afrika vrygestel sal word. Verder het hulle die ouderdomsbeperking nie net volgens die Film- en Publikasiewet se klassifikasieregulasies vasgestel nie, maar dit ook vergelyk met die beperkings wat in ander lande op die fliek ingestel is. Die Verenigde Koninkryk en Kanada het dieselfde rolprent ŉ ouderdomsbeperking van 18 gegee, en die VSA het die eksplisiete weergawe ŉ beperking van 18 gegee, terwyl die teatervriendelike weergawe ŉ ouderdomsbeperking van 17 het. Die Amerikaanse beperking is volgens die raad soortgelyk aan Suid-Afrika se 16-beperking. In Australië het die fliek ŉ ouderdomsbeperking van 15 gekry. Vir Brittz gaan dit egter nie oor die eksplisietheid van die tonele in die rolprent nie, maar eerder die tema van die fliek wat sadomasochisties is. “Tieners het eenvoudig nie die onderskeidingsvermoë om hierdie inhoud te verwerk nie – ons kan hulle nie hieraan blootstel nie,” het hy gesê. “Ons het die tweede laagste ouderdomsbeperking vir dié fliek in die wêreld. Dit is eenvoudig onaanvaarbaar in ŉ land waar ons sukkel met gesinsgeweld en hoë vlakke van seksuele misdrywe. Ons praat oor morele waardes en stuur veldtogte van stapel om morele verval teen te werk, maar ons sit terug en laat ons tieners na hierdie soort fliek kyk. Iets is nie reg nie.” Die FPB het enige verdere klagtes oor die rolprent se ouderdomsbeperking na die departement van kommunikasie verwys. Brittz meen nuuskierigheid en groepsdruk gaan tieners na teaters laat stroom om die fliek te kyk. Hy het Suid-Afrikaners aangemoedig om e-posse aan die departement te stuur om te bewys wat Christene van die rolprent se lae ouderdomsbeperking dink. “Ons eerste linie van verdediging wat die raad was, het ons gefaal, en om nou ŉ appèl- of hofsaak van stapel te stuur, is te laat en gaan honderde duisende rande kos. Maar ons kan steeds ons stem hieroor laat hoor. Ons het ŉ eenvoudige versoek: Verhoog die ouderdomsbeperking van 16 na 18 en beskerm ons tieners beter.” Brittz meen die verantwoordelikheid lê nou by elke ouer. “Hulle moet hulle tieners en vriende waarsku en verduidelik waarom die inhoud nie vir jongmense bedoel is nie. Dit help ook nie ons boikot net hierdie fliek nie. Suid-Afrikaanse Christene moet eenvoudig harder met hulle beursies praat en net nie meer gaan fliek nie.”